Keld Albrechtsen (EL), 1997-11-06:
Det er kun beklageligt, at så mange partier har reageret negativt over for det.
Vi står jo i den situation - som ministeren forsøgte at dementere i sit indlæg, men som ikke desto mindre er tilfældet - at den decentralisering, som blev gennemført med hensyn til ophævelse af kvotesystemet, og de finansieringsregler, vi har i øjeblikket, betyder, at vi ser, at der bygges for få almene boliger og for få ungdomsboliger i kommunerne.
Og jeg er bange for, at den forøgelse af grundkapitalindskuddet, som nu påtænkes, kan være med til at forstærke den udvikling, hvis ikke vi kan få forbedret det forslag.
Så derfor er der grund til at være bekymret for, at vi i årtierne fremover kan risikere at få bolignød i Danmark.
For det har jo vist sig, at de spådomme, som var fremme for nogle år siden om, at boligmarkedet skulle være ved at være mættet med boliger osv., langtfra holder stik, men at der tværtimod nu tegner sig en situation, hvor der bliver mangel på almene boliger og ungdomsboliger i fremtiden, og det bør der gøres noget ved, også når det gælder ungdomsboligbyggeriet.
Derfor var vi selvfølgelig i Enhedslisten glade for, at ministeren dog gik så langt, at han foretog en lempelse af byggestoppet eller - som regeringen kalder det - tilsagnsstoppet.
ministeren, når byggestoppet eller tilsagnsstoppet automatisk udløber den 1. januar, vil kunne finde på at gennemføre det igen på et senere tidspunkt, f.eks. til juni næste år, og så er vi jo lige vidt, for så skal vi igennem den samme mølle én gang til til næste år, og så bliver der altså uro i den kommunale planlægning.
Og det, som i virkeligheden er det mest uhensigtsmæssige ved denne måde at styre det på fra regeringens side, er, at regeringen, selv om den ganske vist siger, at vi har et decentralt system, så, når der lægges planer lokalt, straks griber ind i dem ved hjælp af et byggestop, for det betyder jo, at det faktisk ikke længere er decentralt, men i virkeligheden centralt på en sådan måde, at det kan blive vanskeligt for kommunerne at planlægge i tillid til, at de også vil kunne gennemføre de dispositioner, de træffer, på det tidspunkt, hvor de har planlagt at gøre det, og det kan jo i virkeligheden gøre det vanskeligt for kommunerne at tilrettelægge en byggetakt, som også forhindrer flaskehalse.
Så min opfordring til regeringen skal være, at når nu det her byggestop eller tilsagnsstop, som man ikke vil ophæve, udløber, må kommunerne altså kunne være sikre på, at de så ikke bliver ramt af det igen i løbet af nogle få måneder.
Det håber jeg i hvert fald kan blive det umiddelbare resultat af den diskussion om SF's forslag, der har været her.
Og jeg håber også, at regeringen i forbindelse med diskussionerne om finansieringen vil være indstillet på at kigge på, om der kan være ulemper ved det forslag om forhøjelse af kapitalindskuddet, som regeringen gerne vil have gennemført, hvilket jeg i hvert fald har fået påpeget hjemme i Århus.
Vi har i Enhedslisten været indstillet på at gå frem med små skridt i den rigtige retning, og i sommer bearbejdede vi energisk ministeren med henblik på at få lempet tilsagnsstoppet, og det er vi glade for er lykkedes i et vist omfang.
Nu vil vi gerne gå videre med det næste skridt, men det bliver nok ikke hele SF's beslutningsforslag på én gang, kan jeg fornemme på stemningen, men så må vi jo tage det punkt for punkt og se, om vi ikke kan komme videre.